O‘zbekiston 2019-yilda benzin ishlab chiqarishni qisqartirgani ma’lum bo‘ldi

2019-yilning yanvar—dekabr oylarida O‘zbekistonda avtomobil benzini ishlab chiqarish hajmi 2018-yilning shu davriga nisbatan kamaydi. Bu haqda Davlat statistika qo‘mitasi xabar berdi.

Ta’kidlanishicha, 2018-yilning shu davrida 1 147,0 ming tonna benzin ishlab chiqarilgan bo‘lsa, 2019-yilda ushbu ko‘rsatkich 1 025,1 ming tonnani tashkil etgan.
Dizel yoqilg‘isini ishlab chiqarish hajmida ham pasayish kuzatildi. 2018-yilda 1 080,8 ming tonna dizel ishlab chiqarilgan bo‘lsa, 2019-yilda — 1 030,5 ming tonna.
Shu bilan birga, O‘zbekiston 2019-yil yanvar—dekabr oylarida neft qazib olishni 2018-yilning shu davriga nisbatan (745,7 ming tonna) qisqartirdi — 698,6 ming tonnagacha.
2019-yil yanvar—dekabr oylarida tabiiy gaz qazib olish 59,4 milliard kub metrni tashkil etdi, bu 2018-yilning shu davriga nisbatan kam (60,3 milliard kub metr).
Shuningdek, o‘tgan yil davomida O‘zbekiston 2,09 million tonnadan ortiq gaz kondensati qazib oldi, bu 2018-yilning shu davriga nisbatan kam (2,14 million tonna).